Նորից գիշեր եկավ: Կանաչ սարդը նորից կրկնեց անցած գիշերվա նման որևէ տեղից դուրս գալու փորձը: Բայց Կարմիր աչքերավորը մշտարթուն հսկում էր: Այնպիսի տպավորություն էր, կարծես նա ոչ թե մեկն էր, այլ գիշերվա ընթացքում բազմապատկվում էր: Երբ արդեն վերջնականորեն փախուստի հույսը կտրվեց, Կանաչ սարդը մի հուսահատ որոշում կայացրեց՝ Կարմիր աչքերավորի սարդոստայնի վրա գործել սեփականը: Սկսեց աշխատել: Առավոտյան Կարմիր աչքերավորի տարածքի բավական մեծ մի հատված ծածկված էր Կանաչ սարդի գործած սարդոստայնով: Կենտրոնում կառուցված իր տան մեջ նստած՝ նա սպասում էր իր որսին: Չնայած Կարմիր աչքերավորի ոստայնի մեջ էր, սակայն իր ցանցի մեջ իրեն ապահով էր զգում: Մտածում էր, թե Սև սարդը չի համարձակվի խախտել սահմանը, խցկվել ուրիշի տարածք: